b'\n_START_ARTICLE_\nPerhoskala\n_START_SECTION_\nTaksonomia ja ulkon\xc3\xa4k\xc3\xb6\n_START_PARAGRAPH_\nPerhoskala on ainoa laji heimossaan. Se on hyvin l\xc3\xa4heist\xc3\xa4 sukua arapaimoille (Osteoglossidae) ja t\xc3\xa4m\xc3\xa4n vuoksi er\xc3\xa4\xc3\xa4t kalatieteilij\xc3\xa4t lukevat sen arapaimojen kanssa samaan heimoon._NEWLINE_Kooltaan perhoskala kasvaa suurimmillaan 10\xe2\x80\x9312 cm:n mittaiseksi. Ruumiinrakenteeltaan se on litte\xc3\xa4hk\xc3\xb6 ja selvin tuntomerkki ovat sen ev\xc3\xa4t. Rintaev\xc3\xa4t ovat hyvin suurikokoiset ja laji pystyy heiluttamaan niit\xc3\xa4 yl\xc3\xb6s ja alas. Vatsaev\xc3\xa4t ovat suuret ja niiss\xc3\xa4 on nelj\xc3\xa4 pitk\xc3\xa4\xc3\xa4 ruotoa. My\xc3\xb6s pyrst\xc3\xb6ev\xc3\xa4 on suurikokoinen. Selk\xc3\xa4evi\xc3\xa4 perhoskalalla on yksi ja se on pienehk\xc3\xb6. Lajin suu on suurikokoinen ja yl\xc3\xb6sp\xc3\xa4insuuntautunut. Hampaita on useita ja ne ovat pieni\xc3\xa4. Pohjav\xc3\xa4rilt\xc3\xa4\xc3\xa4n kala on harmaa ja ruumiissa on tummempia t\xc3\xa4pli\xc3\xa4 ja laikkuja. Perhoskalan uimarakko on kookas ja kala oi hengitt\xc3\xa4\xc3\xa4 happea my\xc3\xb6s suoraan ilmasta.\n_START_SECTION_\nLevinneisyys ja elintavat\n_START_PARAGRAPH_\nPerhoskalaa tavataan makeista vesist\xc3\xa4, kuten soilta, lammikoista, puroista ja jokien suvantokohdista. Sen levinneisyysalue ulottuu L\xc3\xa4nsi-Afrikasta Keski-Afrikkaan. Perhoskalat liikkuvat yleens\xc3\xa4 hyvin l\xc3\xa4hell\xc3\xa4 veden pintaa. Ne kykenev\xc3\xa4t suurten ja voimakkaiden rintaeviens\xc3\xa4 avylla ponnistamaan vedest\xc3\xa4 jopa metrin korkeuteen. Varsinaisesti ne eiv\xc3\xa4t kuitenkaan pysty lent\xc3\xa4m\xc3\xa4\xc3\xa4n, toisin kuin aikaisemmin luultiin. Perhoskalan ravinto koostuu p\xc3\xa4\xc3\xa4asiallisesti hy\xc3\xb6nteisist\xc3\xa4 ja hy\xc3\xb6nteisten toukista, mutta se voi sy\xc3\xb6d\xc3\xa4 my\xc3\xb6s pieni\xc3\xa4 kaloja ja \xc3\xa4yri\xc3\xa4isi\xc3\xa4. Lajin lis\xc3\xa4\xc3\xa4ntymistavat ovat melko huonosti tunnettuja.'